આ સંદર્ભે વાતચીત કરતાં જાનકી સ્વામીએ મિડ-ડે LOCALને કહ્યું હતું કે ‘હું કોઈની રોજીરોટીની વિરોધી નથી છતાં જેમ તેમને કમાવાનો અધિકાર છે એમ અમારો પણ શાંતિથી રહેવાનો અધિકાર છે. એના પર કોઈ તરાપ મારે ત્યારે એની સામે લડવું જરૂરી બની જાય છે. આવી જ એક લડત આજથી બે વર્ષ પહેલાં સાયન-કોલીવાડા રોડની આજુબાજુ આવેલી બધી સોસાયટીના રહેવાસીઓએ સાથે મળીને આ વિસ્તારમાં થતા ગેરકાયદે પાર્કિંગ સામે શરૂ કરી હતી. જેને ચૅલેન્જ આપી હતી તે કાર-મેકૅનિકોની મદદે એ વખતે અહીંનો એક રાજકારણી આગળ આવ્યો હતો, જેથી પોલીસ અને સુધરાઈના હાથ બંધાઈ ગયા હતા. રાજકારણીએ કરેલી મધ્યસ્થીને લીધે થોડી ધમાલ થઈ હતી. એમ છતાં હું હિંમત નથી હારી. ગાર્ડન એટલે આરોગ્યવર્ધક સ્થાન. ગ્રીનરીની આસપાસ રહેનારાઓના આરોગ્યને એનાથી ફાયદો થાય છે. એ જ ગાર્ડનની આસપાસની સાફસફાઈ સુધરાઈના કર્મચારીઓ ઇચ્છતા હોવા છતાં કરી શકતા નથી એટલું જ નહીં, અજાણ્યાં વાહનોનું પાર્કિંગ પણ અસુરક્ષિત છે છતાં પોલીસ એ વાહનોને હટાવવા આગળ નથી આવતી એનાથી નવાઈ લાગે છે. અહીંની ફૂટપાથ પણ કાર-મેકૅનિકોએ કબજે કરી લીધી છે.’